Min vordering in uitlewer van GuptasRonald Lamola, minister van justisie en korrektiewe dienste. (Argieffoto: Siyabulela Duda/GCIS) Agt maande nadat die regering bekend gemaak het die Gupta-broers Atul en Rajesh is in Dubai aangekeer en dat Suid-Afrika ŉ aansoek om uitlewering aan die Verenigde Arabiese Emirate (VAE) gerig het, was daar oënskynlik nog geen taal of tyding oor enige vordering in die saak nie. Die departement van justisie en korrektiewe dienste het Donderdag gesê hy “wag” op die VAE vir bygewerkte inligting oor die status van die uitleweringsaansoek. Suid-Afrika se aansoek vir die uitlewering van die broers is in Julie verlede jaar al in Engels en Arabies by die VAE se sentrale owerheid ingedien. “Minister Ronald Lamola is bekommerd dat daar nog geen nuwe inligting oor die eerste hofverskyning van die voortvlugtendes was om te bepaal of daar ŉ verhoor oor die aansoek om uitlewering gaan wees nie,” sê Chrispin Phiri, Lamola se woordvoerder. Dit na afloop van ŉ besoek aan die VAE om te verseker die aansoek voldoen aan die vereistes van daardie land se owerhede. Volgens hom het die departement die afgelope paar maande verskeie navrae hieroor aan die VAE gerig. “Die jongste versoek is vir ŉ dringende vergadering tussen die twee departemente, asook die minister en sy eweknie in die VAE. “Die departement hanteer die kwessie deur diplomatieke kanale kragtens die uitleweringsooreenkoms tussen die twee lande,” sê Phiri. Gupta brothers Atul & Rajesh Gupta arrested in Dubai, after Interpol issued a red tape notice for the crimes committed in South Africa for widespread graft, fraud and money laundering. #Guptas pic.twitter.com/wVUKf1wVW6 — CrimeInSA (@sa_crime) June 6, 2022 Daily Maverick het vroeër berig hoewel daar foto’s beskikbaar is van ŉ ander internasionale hoëprofielkarakter wat ook in die VAE in hegtenis geneem is, is geen soortgelyke foto’s oor die inhegtenisneming van die Guptas – wat op grond van ŉ Interpol-kennisgewing al op 2 Junie verlede jaar aangekeer is – nog beskikbaar gestel nie. Dit is ook onduidelik of die Gupta-broers enige van die verhore – vir uitlewering en nie vir borgtog nie – self bygewoon het, of enige Suid-Afrikaanse amptenaar hulle al sedert hul inhegtenisneming self onder oë gehad het, en of gesigfoto’s van Atul en Rajesh aan die Suid-Afrikaanse regering voorsien is as bevestiging dat die twee wel aangekeer is, het die webwerf berig. Die saak teen twee vermeende Gupta-meelopers in die omstrede en mislukte Estina-suiwelprojek het die afgelope week intussen begin. Kamal Vasram en Saliesh Indurjeeth, voormalige direkteure van die projek, het onskuldig gepleit in die R37,7 miljard-bedrogsaak teen hulle. Die twee is onder verskeie mense wat aangekeer is in verband met die Vrystaatse projek wat swart boere kwansuis sou bemagtig. Dit het later geblyk die projek is gebruik as ŉ manier om geld van die regering na spesifieke begunstigdes te kanaliseer, met hoëprofielpolitici en die Gupta-familie wat van betrokkenheid verdink word. The #DubaiPolice arrest brothers wanted by South African authorities for criminal and money laundering charges. pic.twitter.com/vIByqyvGqQ — Dubai Policeشرطة دبي (@DubaiPoliceHQ) June 7, 2022 Die Guptas het Suid-Afrika in 2016 verlaat nadat hul beweerde betrokkenheid by grootskaalse staatskaping al hoe meer aan die groot klok gehang is. Bykomende bron: Daily Maverick